मिथिला धरोहर : एहि पावनिके पुत्र के मंगल कामना आ दीर्घायु होयबाक लेल कैल जाइत अछि। जितिया पावनि अर्थात जिमूतबाहन के व्रत आशिन कृष्ण पक्ष अष्टमी के होइत अछि। व्रत केनिहारि सप्तमी दिन नहाकेँ अरबा-अरबाईन खाई छथि। ई व्रत अईहव आ मसोमात (बिधवा) सभ सेहो करैत छथि। अपन-अपन सन्तानक दीर्घायुक लेल ई व्रत कैल जाइछ। अष्टमी दिन निराहार रहिक ई व्रत होइत अछि। एहि मे फलहार के कोन बात, एक बून्द पानियो तक कंठ तर नै जेबाक चाही।
 समुद्र तटक निकट नर्मदा नदी लग कंचनबटी नामक नगर छल। जतय केर राजा मलयकेतु राज करैत छलैथ। नर्मदा नदी कऽ पश्चिम दिशा मे मरुभूमि छल जेकरा बालुहटा कऽ नाम सँ जानल जाइत छल ओहि जगह पर एकटा विशाल पाकिड़'क गाछ छल। ओहि गाछ पर एकटा चील रहैत छल। गाछक निच्चा खोधर छल ओहिमे एकटा सियारिन अपन बसेरा बना के रखने छल। चील आ सियारिन दुनू मे बड़ घनिष्ठ मित्रता छल। एक बेरा के बात अछि दुनु सामान्य स्त्री जँका जितिया व्रत करवाक संकल्प लेलक आ माता शालीनबहन केर पुत्र भगवान् जीऊतवाहन केर पूजा करवा के लेल निर्जला व्रत रखलक। भगवान् केर लीला किछ एहन भेल जे ओहि दिन ओहि नगर'कऽ एकटा बहुत बड़का व्यापारी के मृत्यु भऽ गेल। जेकर दाह संस्कार ओहि मरुस्थल पर कैल गेल। ओ कारी राइत बहुते विकराल छल। बिजली करैक रहल छल, बादल गरैज रहल छल। जोर - जोर सँ आंधी तूफ़ान चैल रहल छल। सियारिन के बहुत जोरक भूख लागल। मुर्दा देख कऽ ओ अपने आप कऽ रोकी नय सकल और ओकर व्रत टूइट गेल। मुदा चील नियम आ श्रद्धा कऽ संग दोसर दिन अन्य महिला जँका व्रत के पारण केलक।
 लोग के ऐहन माननाय अछि जे अगिला जन्म मे दुनु सहेलि पुत्री के रूप मे एकटा ब्राम्हण परिवार जेकर नाम भास्कर छल हुनका घर जन्म लेलक। बड़कि बहिनक रूप मे चील जन्म लेलक जेकर नाम शीलवती रखल गेल। शीलवती के बियाह बुद्धिसेन के संग भेल। छोटकि बहिन के रूप मे जे कि पूर्व जन्म मे सियारिन छल ओहर नाम कपुरावती राखल गेल। जेकर बियाह ओहि नगर के राजा मलायकेतु संग भेल। जेकर फलस्वरूप कपुरावती कंचनबटी नगरक रानी बनली। भगवान् जीऊतवाहन के आशीर्वाद स्वरुप शीलवती के सात पुत्र रत्न के प्राप्ति भेल। मुदा रानी कपुरावती के सभटा बच्चा के जन्म लैते मृत्यु भऽ जाइत छल जेहि कारन कपुरावती उदास रहय लगली।
 किछ साल उपरांत जेखन शीलवती के सातो पुत्र नमहर भेल तऽ राजा मलयकेतु के राज् दरबार मे काज करय लागल। रानी कपुरावती के मून मे शीलवती के सातों पुत्र के देख कऽ इर्ष्या के भावना आबि गेल। और ओकरा अंदरके शैतान जागी गेल। ओ राजा मलयकेतु के राजी कऽ शीलवती के सातों पुत्र के मूड़ी कटवा कऽ सातटा नवका बर्तन मंगा कऽ ओहिमे काटल मूड़ी रैख के लाल कपड़ा सँ झैप के शीलवती के घर भेजवा देलक। 